سيدي عبد الرحمان لمجدوب (بلعربية: عبد الرحمان المجذوب، بلأمازيغية: ⵄⴱⴷ ⵔⵃⵎⴰⵏ ⵍⵎⵊⴷⵓⴱ) هوا سيدي بوزيد عبد الرحمان بن عياد بن يعقوب بن سلامة بن خشان الصنهاجي وتسما بلمجدوب حيت كان بوهالي و زاهد فالدنيا وهاد لكلمة جات من الجدبة بالدارجة اللي كاتعني واحد لحالة ربانية و هواوية كاينة فلماكس ديال الدّرْجات اللي كايتمناو يوصلو ليها صحاب لحال. تزاد فتيط (بين أزمور والجديدة) وعاش فلقرن سطاش. هاد السيد كايتعتابر جبل كبير فالداكيرة الشعبية و الترات دبلاد لمغريب، مول لكلام الرزين و الموزون، زجال لحكمة و شيخ الزجالة لمغاربة وقدر يأنفليونصي ݣاع بلدان شمال إفريقيا و واحد من لاوليا دالله الصالحين. تشهر بديوانو لمزمم بالداريجة لمغربية و غير بوحدو كايتعتابر مدرسة زجلية ماكاينش بحالها. سيدي عبد الرحمان لمجدوب تزاد عام 1503م اللي كايجي معا 909هجرية فتيط اللي كانت ديك الساع مدينة عندها الشان بين لمدون لبحرية دلمغريب جات فدكالة وسط جديدة و أزمور ، بحيت بعيدة على اللولة بعشرة ديال لكيلوميطرات و التانية بخمسة ،و اللي على حساب لحسن لوزاني قال بناوها لقوط شحال هادي فاش حتالو موريطانيا الطنجية واخا سميتها أمازيغية و كاتعني لعين.